《饯雁》
清代·张景崧

数声哀怨客楼闻，九月相逢三月分。缯缴伺多难避地，关山历尽怅孤群。

离肠曲曲湘潭水，行色重重楚峡云。此去岂无留别字，一行空际自成文。

作者简介：字岳维，江南吴县人。康熙己丑进士，官乐亭知县。著有《锻亭诗稿》，○锻亭学诗于叶横山先生，称入室弟子，论诗以鲜新明丽为主，谓与其为假王、孟，不如为浅温、李，以王、孟可伪为，温、李不易伪为。尝以诗呈王新城尚书，新城比之韩门张籍，人服其允。